Bloem-werker kom op lyk onder boom afArgieffoto Die liggaam van ŉ onbekende man, wat reeds begin ontbind het, is Sondag onder ŉ boom in ŉ veld in Bloemfontein aangetref. Kapt. Chaka Marope, polisiewoordvoerder, het gesê dié gru-vonds is Sondag omstreeks 07:45 deur ŉ werker van Imperial Logistics gedoen. “Die man het in die omgewing van Rudolf Greylingstraat in die Hilton-omgewing gery toe hy op die liggaam afgekom het. Die liggaam is onder ŉ boom in ŉ veld langs die pad aangetref,” het Marope gesê. Volgens Marope dui ŉ voorlopige ondersoek daarop dat die man twee dae tevore dood is aan natuurlike oorsake aangesien daar geen sigbare beserings aan sy liggaam is nie. ŉ Nadoodse ondersoek sal gedoen word om die oorsaak van sy dood te bepaal. Die Navalsig-polisie doen tans ŉ geregtelike doodsondersoek. Die polisie het ŉ beroep op die publiek gedoen om na vore te kom as ŉ familielid vermis word. Die man is swart en is aangetref in ŉ blou T-hemp, grys broek en wit tekkies. Mense met inligting oor wie die man kan wees, word versoek om kapt. Thapelo Motseki by 082 467 6348 te bel.